Covid-19: Ministers verskaf verdere duidelikheidMinister Khumbudzo Ntshavheni. Foto: Flickr/GovernmentZA Die minister van kleinsake-ontwikkeling het eienaars van kleinsake-ondernemings gewaarsku dat die blote registrasie van hul ondernemings by haar departement nie beteken hulle kwalifiseer vir hulp weens die uitwerking van die Covid-19-afsonderingstydperk nie. Minister Khumbudzo Ntshavheni het gesê ondernemings moet eerstens registreer as kleinsake op die webblad smmesa.gov.za en dan afsonderlik vir skuldverligting aansoek doen op die beskikbare vorm daarvoor op die webblaaie smmesa.gov.za of dsbd.gov.za of sefa.org.za of mybindu.org.za. Die vorm vir skuldverligting is ŉ enkele vorm, dit is afsonderlik van die vorm vir die registrasie van kleinsake en dit is op enige een van bogenoemde vier webblaaie beskikbaar. Volgens Ntshavheni het meer as 81 000 ondernemings het reeds geregistreer om op die databasis te wees. Twee foute wat die minister van samewerkende regering, dr. Nkosazana Dlamini-Zuma, gister gemaak het, is intussen reggestel. Die korrekte inligting is dat vrugte- en groentesmouse wat op straat sake doen, slegs by hul munisipaliteit se kantore kan aansoek doen, en nie by hul raadslede, soos Dlamini-Zuma aanvanklik aangekondig het nie. Sulke straatsmouse mag slegs die goedgekeurde noodsaaklike produkte soos gedefinieer in regulasies tydens die grendelstaat verkoop. Tweedens kan hotelle en gastehuise nie begrafnisgangers inneem, soos Dlamini-Zuma gister gesê het nie. Die adjunkminister van gesondheid, dr. Joe Phaahla, het gesê die swakker rand maak dit weliswaar moeiliker vir die regering om mediese beskermingstoerusting soos handskoene en gesigsmaskers van oorsee te bekom, maar die situasie behoort vroeg volgende week te verbeter. Die minister van omgewingsake, Barbara Creecy, het met verwysing na die huidige snoektyd in die Wes- en Noord-Kaap gesê bestaansvissers met lisensies mag gaan snoek vang mits hulle hul permitte en hul identiteitsdokumente by hulle het, en nie oorslaap nie, maar elke dag terugkeer na hul tuisgemeenskap. Sulke bestaansvissers mag hul gewone hawens gebruik. Die minister van minerale hulpbronne en energie, Gwede Mantashe, het gesê verminderde mynbouproduksie is in volle swang maar dit is ŉ bron van kommer dat drie mynwerkers al positief getoets het vir die koronavirus. Voorts is sy departement bekommerd oor die logistieke nagmerrie daarvan om mynwerkers te laat terugkeer na die myne nadat die afsonderingstydperk verby is. Hy vergader Dinsdag met vakbonde en Woensdag met mynbase oor verskeie aspekte in die mynbou. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.